הוועדה המסדרת, כנסת 21, פרוטוקול מספר , 2019-04-29 00:00

יולי יואל אדלשטיין: חברים, ברוכים החוזרים, ברוכים הבאים – כל אחד וכל אחת בהתאם לסטטוס האישי.

יולי יואל אדלשטיין: קודם כל, כמילת הקדמה - אין דבר פורמלי עדיין לגבי הכנסת ה-21.

יולי יואל אדלשטיין: היא אפילו לא הצהירה אמונים, אף אחד מאתנו, כך שהאירוע הזה הוא הכי פורמלי ולא פורמלי שיכול להיות.

יולי יואל אדלשטיין: זה סוג של יצירה, כפי שאת אומרת תמיד, מזכירת הכנסת, יש מאין, ליצור פורמליות לגבי הכנסת הבאה עלינו לטובה, כולנו מקווים.

יולי יואל אדלשטיין: לכן גם הרשמת הפרלמנטרית נמצאת אתנו, יש פרוטוקול – הדברים ייהפכו לרשמיים.

יולי יואל אדלשטיין: על סדר-היום שלנו כמה דברים - לחלק מהנוכחים מוכרים היטב; לחלק חדשים.

יולי יואל אדלשטיין: הדבר הראשון, שעלינו להסכים עליו, זו הקמת ועדה מסדרת – ההרכב הסיעתי של הוועדה המסדרת.

יולי יואל אדלשטיין: תפקידה יהיה מייד לבחור גם שתי ועדות זמניות – ועדת חוץ וביטחון זמנית ו-וועדת כספים זמנית.

יולי יואל אדלשטיין: מסיבות ברורות אנו לא יודעים ולא מענייננו כמה זמן ייקח משא ומתן קואליציוני, מתי תושבע הממשלה החדשה.

יולי יואל אדלשטיין: ודאי שהכנסת לא יכולה להישאר במצב שאין לה לא ועדת בית, שזה ועדה מסדרת, סוג של ועדת כנסת זמנית, ולא ועדות חוץ וביטחון ו-וועדות כספים לכל מקרה שלא יבוא – או לדברים שהם לא במצב של חירום, אבל דברים דחופים שיש לעשותם.

יולי יואל אדלשטיין: חוץ מזה, יש לי גם דבר אישי אך מקובל לאורך כל הכנסות, לבקש מהוועדה המסדרת – לבחור שני סגנים זמניים ליושב-ראש.

יולי יואל אדלשטיין: אין לזה כל קשר למי שיהיה באיזה תפקיד אחר כך.

יולי יואל אדלשטיין: הבקשה שלי שאחד מהקואליציה ואחד מהאופוזיציה, המסתמנות, ויישלחו למשימה הזאת רק אנשים שבעבר ניהלו ישיבות כנסת.

יולי יואל אדלשטיין: אני כאן נציג הסיעה שעל ראשה הטיל נשיא המדינה את הרכבת הממשלה, חבר הכנסת מיקי זוהר, יושב-ראש ועדת הכנסת או השר אלקין, שגם הוא מתוך ניסיונו מסייע במלאכה – נשמע אתכם.

יולי יואל אדלשטיין: כעיקרון, יש בנושא הזה מה שיוחלט, יוחלט – יש רק בקשה אחת, והיא גם לאור הכנסת – לא רק לגבי הוועדה המסדרת: אני מבקש שגם הוועדה המסדרת, גם הוועדות הזמניות וגם בהמשך הוועדות הקבועות יהיו מצומצמות במספר החברים לפי מה שקובע התקנון.

יולי יואל אדלשטיין: לוועדה המסדרת עוד אין תקנון, אך לא לנפח את הוועדות.

יולי יואל אדלשטיין: אנחנו רואים שמשום מה, יש רישום בחמש, שש, שבע ועדות, ואחר כך הדיווחים הבלתי-פוסקים על חוסר נוכחות בוועדה וכן הלאה - אלה דברים שבעיניי מיותרות.

יולי יואל אדלשטיין: גם לגבי הנשיאות – החוק קובע שבעה סגני יושב-ראש, ואנחנו בכנסת הקודמת הגענו בסוף ל-11.

יולי יואל אדלשטיין: אני מבקש מהחברים לשקול היטב אם יש צורך אמתי לניפוח של המצב ל-10% מחברי הכנסת.

יולי יואל אדלשטיין: אתם תשקלו את כל הדברים האלה, אך בקשתי – להצטמצם.

יולי יואל אדלשטיין: לצורך ועדה מסדרת בדקנו, ישבנו עם מזכירת הכנסת והיועץ המשפטי - יש כמה אפשרויות למפתח.

יולי יואל אדלשטיין: הייתי מציע מפתח של 5 ח"כים ונציג אחד בוועדה המסדרת.

יולי יואל אדלשטיין: יש בכנסת שתי סיעות מאוד גדולות – הליכוד וכחול לבן.

יולי יואל אדלשטיין: אין סיבה להגיע למצב שכל סיעה כזו תשלח עשרה או תשעה חברים לוועדה המסדרת.

יולי יואל אדלשטיין: הסיעות הקטנות ביותר הן 4, כך שכל הסיעות יכולות להיות מיוצגות בוועדה המסדרת.

יולי יואל אדלשטיין: זה מה שנדרש.

יולי יואל אדלשטיין: החלטות דרמטיות אין שם.

יולי יואל אדלשטיין: איני קובע את הדברים הללו, אך זו בקשתי.

יולי יואל אדלשטיין: אני מפנה אותם לחברים.

יולי יואל אדלשטיין: בבקשה.

מכלוף מיקי זוהר: אני מכבד את השר אלקין לומר את הדברים.

זאב אלקין: קודם כל, תודה רבה, אדוני היושב-ראש.

זאב אלקין: אל"ף, ברכות לכל החברים.

זאב אלקין: אני מאחל הצלחה לכולם, כל אחד בתחומו.

זאב אלקין: לגבי האמירה הכוללת שלך, על כך שצריך לנסות להקפיד לא לנפח את הוועדות יותר מדי, אני תומך בה.

זאב אלקין: זה לא תמיד פשוט במסגרת הלחצים הפוליטיים, כי תמיד יש לחצים להוסיף פה ושם, וכל אחד רוצה להיות רשום בכל הוועדות האפשריות, אבל מניסיוני הקצר, ולי זו הכנסת החמישית, הרבה פעמים כשאנשים נלחמים על חברות בוועדה, אתה לא מוצא אותם בוועדה, והרבה פעמים בוועדות שיש בהן 17 חברים, היושב-ראש דן לבדו ומקבל החלטות.

זאב אלקין: לכן אני תומך בבקשה ובאמירה הזו, שצריך לנסות לצמצם.

זאב אלקין: זה יחייב את כולנו, גם קואליציה, גם אופוזיציה, לקבל החלטות ולהתעקש על זה בדיונים הפנימיים.

זאב אלקין: אנחנו מוכנים לזה.

זאב אלקין: עשינו זאת מספר פעמים בכנסות הקודמות.

זאב אלקין: שלוש פעמים ועדה מסדרת קיבלה החלטות על הרכב סביר של הוועדות, וזה הוביל אחר כך – בדקתי סטטיסטית בזמנו - לנוכחות יותר גדולה של חברי כנסת בדיונים.

זאב אלקין: לצערי, בכנסת האחרונה זה נפרץ והגיע למספרים יותר גדולים, כולל אפילו שינוי חוק כדי להגדיל את כמות החברים בחוץ וביטחון.

זאב אלקין: אני מקווה שנדע בוועדה המסדרת להימנע מזה ולחזור אחורה למספרים יותר שפויים.

עיסאווי פריג': זה כולל את כמות השרים בממשלה?

יולי יואל אדלשטיין: כרגע המצב הוא החוק, שקובע מגבלות מסוימות מאד.

יולי יואל אדלשטיין: פג תוקפה של הוראת שעה.

זאב אלקין: אם ירצו להחזירה, וסביר שכן, אני מניח שיצטרכו לחוקק אותה מחדש.

זאב אלקין: בעקבות הבירור שהיה בכנסת הקודמת, אם זה יהיה הכיוון, וזה מה שהוועדה תבקש, יצטרכו להקים ועדה מיוחדת שתדון – זו לא תהיה לא ועדה מסדרת, שאינה מחוקקת, ולא ועדת כספים או ועדת חוץ וביטחון, שאלה לא תחומי החקיקה שלה.

זאב אלקין: ועדה מסדרת תקים ועדה מיוחדת, אחרי הידברות בין נציגי הסיעות, אם וכאשר הממשלה תחליט שהיא צריכה מעבר למגבלה הקיימת.

זאב אלקין: לכן, בסיכומו של דבר, אנו תומכים מאד במגמה הזאת, ונעשה מאמץ כן ואמתי עם כל השותפים בשיח בוועדה המסדרת, גם בקואליציה וגם באופוזיציה המסתמנות, לנסות להגיע למספרים שפויים.

מכלוף מיקי זוהר: במסגרת תפקידי הקודם כיו"ר ועדת הכנסת עסקנו הרבה במעמד הכנסת, ואחד הממצאים הבולטים היה שכל חבר כנסת לא יודע להתעסק בוועדה אחת או שתיים שהוא מחזיק בה, ולעשות ממנה חלק מרכזי מהפעילות השוטפת שלו בגלל ריבוי הוועדות.

מכלוף מיקי זוהר: כל חבר כנסת יכול להשתתף בוועדות כאוות נפשו, בין אם הוא חבר, בין אם לא.

מכלוף מיקי זוהר: יש לו זכות דיבור בוועדה, הוא יכול להשתתף בה.

מכלוף מיקי זוהר: החברות הרשמית בה היא בסופו של דבר היא לצורך ההצבעה, ואגב, גם אותו חבר כנסת שמצביע, אפשר להחליפו בחבר כנסת אחר, אם לא יכול להצביע - מאותה סיעה.

מכלוף מיקי זוהר: לכן בסופו של יום ריבוי חברים בתוך ועדות הכנסת לא מהווה יתרון; רק חיסרון.

מכלוף מיקי זוהר: מרגע שאנו רוצים לעבוד על חיזוק מעמד הכנסת, כולל גם שיחות שהיו לי עם היושב-ראש וגם עם גורמי מקצוע, לחזק את כוחן של ועדות הכנסת, גם אל מול משרדי הממשלה, להגיע למצב שהן יכולות גם להשפיע מול משרד ממשלתי ואף לדרוש ממנו דרישות, כדי שיהיה לכנסת מעמד יותר גדול, חשוב לייצר מעמד לחברות בוועדה, ולא להפוך את זה למשהו פרוץ.

מכלוף מיקי זוהר: אגב, אני בכנסת האחרונה ממש לא הרגשתי נוח עם עצמי – הייתי חבר בכנסת האחרונה בחמש-שש ועדות מרכזיות, לא הצלחתי להגיע כמעט לאף דיון.

מכלוף מיקי זוהר: הייתי צריך לקפוץ מפה לפה.

מכלוף מיקי זוהר: לא היה לי למי לחלק.

יולי יואל אדלשטיין: תודה.

יולי יואל אדלשטיין: בבקשה, עפר.

עפר שלח: יש פה סתירה ברורה בין קואליציה לאופוזיציה.

עפר שלח: המצב שאתם מתארים – אני מהיחידים פה סביב השולחן שהיו משני הצדדים, אבל הוא נכון – חברי האופוזיציה במקרים רבים מהווים עיקר הדיון בוועדה, וזה חלק מהבעיה – יש דיון ובעיקרו הוא אופוזיציוני, ואז נכנסים ומצביעים – זה מאד חשוב.

עפר שלח: האמירה שאתה יכול לבוא לכל ועדה – גם אני עשיתי זאת, כמו כל חבר כנסת, אבל בסוף חבר כנסת שנכנס לפה, וחלק מהיכולת שלו להקרין את זה החוצה, בין אם תקשורתית – נובעת מהיותו חבר ועדה.

עפר שלח: אם יהיה חוק נורבגי, המצב משתנה – פתאום יהיו לקואליציה חברי כנסת במספרים הרבה יותר גדולים.

עפר שלח: כל שינוי כזה מוסיף.

עפר שלח: יש עוד דבר, ואני אור את זה כמי שניסיון הוועדה שלו היה בוועדת חוץ וביטחון: יש המון ועדות משנה.

עפר שלח: הנוכחות בוועדות המשנה האלה – ועדת חוץ וביטחון, המספר שלה הוא מוגבל, וחוץ מהח"כים והממ"ים, אי-אפשר להיכנס – העובדה שיש ח"כים ומ"מים מאפשרת דיון בוועדת משנה – נאמר, ועדת המשנה שעמדתי בראשה שש שנים, שהוא בנוכחות ששה, שבעה ח"כים ולא אחד או שניים.

עפר שלח: אני מבקש – אנו פותחים באווירה טובה, אבל הכנסת הקודמת לא היתה באווירה טובה בין קואליציה לאופוזיציה, מהרבה סיבות; גם בגלל דורסנות של הקואליציה, ועדות מיוחדות לכל דבר וכל מיני דרכים לעקוף את הוועדות הקבועות לצורכי חוקים וכו'.

עפר שלח: אני חושב שלהתחשב בצרכים של האופוזיציה, בצרכים של חברי אופוזיציה, וגם יהיו הרבה חברי אופוזיציה חדשים, להתחשב בצרכים שלהם, בצורך שלהם ללמוד, להתבטא, ומתוך הידיעה שהם יחזיקו את עבודת הוועדה, זה צריך להיכנס – ואני מקווה שנדבר על זה בוועדה המסדרת – אני מבקש ממך גם אמירה בנושא הזה, כי להסתכל על זה רק דרך הפריזמה הקואליציונית, זו בעיה.

יולי יואל אדלשטיין: מאה אחוז.

יולי יואל אדלשטיין: בקואליציה מדברים על חוק נורבגי במתכונת זו או אחרת – קטן, כפול, מלא וכו', וזה לא עניין של קואליציה-אופוזיציה.

יולי יואל אדלשטיין: זה לא הדיון – אבל אם כבר פותחים את זה, אסתפק בדקה:

יולי יואל אדלשטיין: בכנסת יש יותר מדי ועדות, אין ספק.

יולי יואל אדלשטיין: הסיבה היחידה שאני לא מכריז על צמצום ועדות – אני זוכר מה עשו לקודמי, שהיה יושב-ראש כנסת מקובל על הבריות, וברגע שהעז לפתוח את הפה, שיש כמה ועדות מיותרות, הפך לאויב כל העולים החדשים, לגזען, שונא נשים ועוכר ילדים.

יולי יואל אדלשטיין: לכן אני לא חוזר על טעויות אלא לומד מהן.

יולי יואל אדלשטיין: יחד עם זאת, לא תהיה בכנסת הבאה שום ועדה מסוג של ועדת הרפורמות, כפי שזה כונה.

יולי יואל אדלשטיין: זה לא יקום, ולא יימצא מנגנון לכך בקרב העובדים.

יולי יואל אדלשטיין: גם דיברתי – ויעידו פה החברים זאב אלקין ומיקי זוהר, שישבתי אתם – גם להם אמרתי שעם כל ההבנה שלי לתת לזה רשות ולזה רשות, פרט לוועדות שהיו בכנסת, ואם תרצו לשנות, זה אחת תמורת אחת.

יולי יואל אדלשטיין: לגבי מספרים, צרכים – אפשר לבוא לידי ביטוי גם כשאתה בשתיים-שלוש ועדות, אבל הכול בפרופורציות ובשכל ישר.

יולי יואל אדלשטיין: אמרתי את דעתי, לא לפרוץ את כל הגבולות.

יולי יואל אדלשטיין: אגב, בוועדות שדיברת עליהן אין נוכחות תקשורתית.

עפר שלח: חבר שיהיה חבר בשתי ועדות, יהיה עשיר בחלקו.

זאב אלקין: אני רוצה לשתף אתכם בנתון סטטיסטי שבזמנו בדקתי.

זאב אלקין: כשהובלתי פעם ראשונה את הרפורמה הזו ב-2009, הורמו הרבה גבות ואמרו שאין סיכוי שזה יפגע באופוזיציה – לא התעצלתי.

זאב אלקין: עשיתי סטטיסטיקה על נוכחות חברי אופוזיציה בוועדות, ולא גיליתי, לצערי, אחוזי נוכחות הרבה יותר גבוהים מקואליציה.

זאב אלקין: לכן זו בעיה שחוצה קואליציה-אופוזיציה.

יולי יואל אדלשטיין: זה לא הנושא.

יולי יואל אדלשטיין: בוועדה המסדרת, אם תרצו להזמין אותי לאחד הדיונים על הנושא, אשמח לבוא.

יולי יואל אדלשטיין: בבקשה.

אחמד טיבי: תודה רבה, אדוני.

אחמד טיבי: שלום לכולם.

אחמד טיבי: אני מצטרף למה שאמר עפר.

אחמד טיבי: אופוזיציה זה אופוזיציה, קואליציה זה קואליציה.

אחמד טיבי: לכם יש דאגות אחרות.

אחמד טיבי: תפקיד חברי האופוזיציה בעיקר הוא עבודה בתוך הוועדות.

אחמד טיבי: חברות בוועדה אחת היא אכן מאפשרת להתרכז בנושא אחד, אבל היא לא מספיקה לחברי אופוזיציה, מה עוד, שיש סיעות קטנות, לפי החלוקה המסתמנת והמספרים שאני שומע – כמעט אנשים לא יהיו בוועדות.

אחמד טיבי: או אחד בוועדה משנית לא חשובה – אין לי ספק שבתחילת כל ועדה מסדרת אנחנו שומעים את מה שנאמר פה, ואני מכבד את זה, אבל בהידברות בין קואליציה לאופוזיציה אפשר להגיע לפשרה שתהיה מקובלת גם עליכם, גם עלינו, לתת אפשרות לכלל הסיעות, מהגדולות לקטנות ביותר, להיות מיוצגות.

אחמד טיבי: יש חברי כנסת באופוזיציה שחשוב להם להיות בוועדת פנים.

אחמד טיבי: לפי החלוקה המסתמנת עכשיו, כמעט אי-אפשר.

אחמד טיבי: לכן צריך להעלות.

אחמד טיבי: אני לא מסכים להגבלת מספר חברי הוועדות אלא להעלות את מספר חברי הוועדות כדי לאפשר לכמה שיותר חברי כנסת להיות בכמה שיותר ועדות המעניינות את הציבור ששלח אותם או מעניינות אותם אישית.

אחמד טיבי: היושב-ראש, למרות שהוא נציג מפלגת השלטון, אני בטוח שתהיה קשוב, כפי שהיית קשוב בפעם הקודמת לחלק מהדרישות של האופוזיציה, גם כאן לבוא לקראתנו כדי שנגיע לעמק השווה ולמשוואה הזאת שתאפשר לנו לעבוד.

אחמד טיבי: מי שרוצה להיות חבר בוועדה, רוצה לעבוד.

אחמד טיבי: המצב שתיאר אותו מיקי, חמש שש ועדות, הוא ביזארי, אינו סביר.

אחמד טיבי: בסופו של יום יהיה כתוב בסטטיסטיקה: ועדת כספים – מיקי זוהר לא היה, למרות שהיה חבר בוועדות נוספות.

אחמד טיבי: וזה מביך.

אחמד טיבי: אף אחד לא רוצה לראות עצמו נעדר מוועדה שהוא חבר בה.

אחמד טיבי: לכן אני חושב ששתי ועדות זה סביר.

אחמד טיבי: גם להעלות כפי שהעלינו בפעם הקודמת או בכנסת שלפני – זה גם סביר, זה היה, ואני לא מדבר רק על חברי ועדות, אלא גם עליהם, גם יושב-ראש וכדומה, כדי לתת ייצוג לכל המגוון של הסיעות שנבחרו בבית הזה.

אחמד טיבי: עפר הזכיר את הדורסות של פעם של הקדנציה הקודמת.

אחמד טיבי: אני מקווה שלא תהיה כפי שהיתה בפעם הקודמת.

אחמד טיבי: תודה.

יולי יואל אדלשטיין: עיסאווי, בבקשה.

עיסאווי פריג': אדוני היושב-ראש, תודה.

עיסאווי פריג': אני אדבר מתוך הניסיון.

עיסאווי פריג': לומר לך בשתי הכנסות שהיו – היתה תחושה, ולא מעט פעמים, שהקואליציה שיחקה ביו-יו.

עיסאווי פריג': לומר לך שהתסכול לא היה מנת חלקנו לאורך שתי הכנסות – זה לשקר.

עיסאווי פריג': תסכול לא נורמלי.

עיסאווי פריג': הרשות המחוקקת הפכה למין ההצגה הגדולה בעיר.

עיסאווי פריג': אני חושב לעצמי, איך אני כמחוקק ברשות מחוקקת, רוצה לעשות לעצמי ערך ותרומה, ולהרגיש שאני חלק אכן מתהליך דמוקרטי תקין.

עיסאווי פריג': בשתי הכנסות אין התחושה הזאת.

עיסאווי פריג': אמרת – לא יהיו ועדות כמו ועדת הרפורמה.

עיסאווי פריג': השאלה אם תהיה ועדת לאום מיוחדת, כל חקיקה שהקואליציה רוצה להעביר- מקימה ועדה, ואז דואגים, מתי חברי האופוזיציה לא נמצאים – היושב-ראש נמצא לבד, או אחד או שניים - הצבעות.

עיסאווי פריג': תיק-תק.

עיסאווי פריג': אתה רואה צחוק בעיניים.

עיסאווי פריג': אתה מסתכל על התהליך ושואל את עצמך: ריבונו של עולם, לשם כך נבחרתי?

עיסאווי פריג': אני מצפה ממך, אדוני, כיושב-ראש הבית הזה, ואני מקווה ששוב תיבחר ובהסכמה מלאה, שאתה צריך לשמור עלינו.

עיסאווי פריג': מערך האיזון לטובת הדמוקרטיה, לטובת כלל החברה, הוא הרבה תלוי בך.

עיסאווי פריג': נכון, זה משחק מתמטי.

עיסאווי פריג': אני מייצג מפלגה של ארבעה ח"כים, עם כל הכבוד.

עיסאווי פריג': השתדלנו.

עיסאווי פריג': זאב מייצג מפלגה של 35, אבל גם לי יש סיי.

עיסאווי פריג': נכון שאני בן מיעוט בבית הזה, אבל חשוב שהאמירה שלי והנוכחות בבית הזה תקבל גם תשומת לב.

עיסאווי פריג': איך שנדבר, הכול יחזור לשולחן.

יולי יואל אדלשטיין: איציק, בבקשה.

איציק שמולי: תודה, אדוני היושב-ראש.

איציק שמולי: אני חושב שהדברים העיקריים נאמרו.

איציק שמולי: כפי שאמר עיסאווי, יש תחושה לא נוחה מההחלשה של הפרלמנט, והרבה מדובר בחוץ על המאבק בין הרשות השופטת למבצעת.

איציק שמולי: אני חושב שהסיפור האמתי, ולא רק בקדנציה האחרונה, זה החלשה שיטתית של הרשות המחוקקת, שגם בתפקידה המפקח, לא מצליחה לעשות תפקידה נאמנה לא רק בגלל בעיות מבניות בתוך הפרלמנט אלא גם בגלל התנהלות של הרשות המבצעת בעצמה, ואלה אתגרים שמונחים לפתחו של הבית הזה ושל השולחן הזה ולפתחך.

איציק שמולי: אני חושב שרק בחלוף הזמן, נראה אם אנחנו מסוגלים להם או לא.

איציק שמולי: אני מסכים שכל מיני טריקים של הקמת ועדות מיוחדות לא מוסיפים כבוד לבית הזה, ונכון לעת הזו לעניין סוגיית המפתח בוועדות, בהתייחס למה שאמר אלקין, או מיקי, אני לא בטוח שגם אם חבר כנסת מקבל חברות בוועדה אחת, שהיא מבחינת מעמדה, הוא פחות בהשוואה לוועדות האחרות, הוא ילך וישקיע את כל מרצו באותה ועדה, כך שבסופו של דבר מבחינת התוצאה נקבל אותו דבר.

איציק שמולי: לכן אני חושב שיש למצוא את הנקודה המאזנת והמאוזנת.

איציק שמולי: אני מאמין שנוכל לעשות את זה.

איציק שמולי: אני מתנצל שלא אוכל להישאר עד סוף הישיבה.

יולי יואל אדלשטיין: בבקשה.

יעקב אשר: אדוני היושב-ראש, השר אלקין, חבריי החדשים, הוותיקים.

יעקב אשר: קודם כל, אנחנו מקבלים את עמדת הקואליציה באופן כללי לגבי ייטוב של הוועדות, אך מחר שאני מאלה שהיו פה גם קואליציה וגם אופוזיציה, כשדיברת, פריג', על קואליציה דורסנית – דיברת על שתי קדנציות; גם כשאחרים היו בקואליציה, רשימות אחרות, ולא רק בקואליציה הקודמת - אני בהחלט יכול להתחבר לחלק מהדברים שנאמרו פה על-ידי החברים.

יעקב אשר: אני לא חושב שהנושא של הפיקוח על הרשות המחוקקת קשור בהכרח למספר, כי בסופו של דבר החלק המספרי הוא חלק יחסי, כך שהוא לא משנה את העניין.

יעקב אשר: מה משנה את העניין – הוועדות זה המגרש שלנו, במיוחד של חברי אופוזיציה, וגם של חברי קואליציה שאין להם תפקידים אחרים.

יעקב אשר: מי שלא בא לעבוד – לא עובד, אבל מי שבא לעבוד - וראינו כנסת חרוצה מאוד בהרבה מאד מקרים – זה צריך למצוא פתרון.

יעקב אשר: העלו פה את הנושא של המ"מים.

יעקב אשר: אני חושב שזה דבר נכון.

יעקב אשר: אני חושב שיש עוד כלי שצריך לדעת לשחק אתו – ועדות משנה אד הוק לנושאים.

יעקב אשר: ישבתי בוועדת משנה נגד תאונות דרכים, והיה לי סיפוק עצום מהתוצאות – לא מהדיונים ומכמות הפרוטוקולים.

יעקב אשר: הייתי גם מאפשר בתקנון הכנסת, שממלא מקום יוכל להיבחר כחבר ועדת משנה גם כן, כי הוא נכלל בפרוסנל של הוועדה.

יעקב אשר: אז יכולים לבוא לידי ביטוי הרבה מאד נושאים שרוצים לדון בהם לעומק.

יעקב אשר: היתה ועדה של תחבורה ציבורית של דב חנין, שהיה האופוזיציונר הכי גדול – היתה ועדה נהדרת בוועדת הכלכלה.

יעקב אשר: היו גם תוצאות מוכחות.

יעקב אשר: הסתכלתי על היועץ המשפטי של הכנסת - אם יש אפשרות, אתה נותן לחברי הכנסת את ההתבטאות שלהם, להעלות נושאים לסדר-היום.

יעקב אשר: יושב-ראש הוועדה האורגני לא מתעלם בדרך כלל מהחלטות ועדות משנה.

יעקב אשר: הן לא מחייבות כהצבעה, כי אין שם הצבעות, לכן החלק של הקואליציה-אופוזיציה נשאר האיזון, אבל זה נותן פריחה גדולה לח"כים.

יעקב אשר: לכן אני חושב שאל"ף, המגמה לא להפריז ולהיצמד למספרים שדיבר עליהם אלקין היא נכונה וחיובית.

יעקב אשר: מצד שני, בואו נהיה יצירתיים לתת את המעמד, את הכבוד וזה בסוף גם עשייה.

יעקב אשר: מאחל הצלחה לכולם.

יולי יואל אדלשטיין: תודה.

יולי יואל אדלשטיין: בבקשה.

יואב בן צור: אני שמח על הכינוס הזה.

יואב בן צור: ברוכים הבאים לכולם, ברוכים השבים לכולם.

יואב בן צור: אנחנו עדיין נמצאים בתפקידים שהיינו כיושב-ראש סיעות.

יואב בן צור: השיח הזה הוא שיח חיובי.

יואב בן צור: אם נדע להביאו לעבודה השוטפת שלנו ולקבל את הדברים בהבנה – אני לא חושב שכל כנסת צריכה להיות דומה לחברתה; הכנסת הזו יכולה להיות הרבה יותר טובה מבחינת השיח ומבחינת ההתנהלות וההתנהגות - וגם בתוך המליאה וגם בתוך הוועדות בין קואליציה לאופוזיציה.

יואב בן צור: לא תמיד הכול שחור-לבן.

יואב בן צור: יש דברים שמגיעים להסכמות, ויש דברים שיודעים שהם טובים לכולם, ומגיעים להצבעות שוות.

יואב בן צור: לא תמיד אנחנו מתנגחים דווקא בגלל קואליציה ואופוזיציה, וכך אני מקווה שיהיה, בפרט בימים האלה, ימי ספירת העומר, ושקוראים מסכת אבות.

יואב בן צור: מקווה שהאחווה והאהבה תשרור פה, בעזרת השם, וכל הקדנציה הזאת תהיה הרבה יותר הומוגנית, שקטה וטובה.

יואב בן צור: אני רוצה להיות חבר של כולם – אני חושב שזה נכון.

יולי יואל אדלשטיין: אופטימיסט חסר תקנה.

יולי יואל אדלשטיין: בבקשה.

עידית סילמן: נעים מאד.

עידית סילמן: אני שמחה על המקום, על הזמן, ואני מתרגשת להיות כאן מטעם הבית היהודי, איחוד מפלגות הימין.

עידית סילמן: אני שמחה כחדשה שנכנסת.

עידית סילמן: אני שמחה על הדיון, ומצטרפת למה שאמרו חבריי, שאנחנו כאן כדי לעשות עבודה פרלמנטרית משותפת וטובה.

עידית סילמן: מבחינתנו אין ספק שהחוק הנורבגי, ומה שנאמר, הוא משהו שנהיה מעוניינים בהתחייבות שהתקבלה ונאמרה – ואורית יושבת כאן לצדי כי היא חלק, כך אני ודאי רואה אותה, ובאמת אני מצפה מסיעות נוספות, קטנות, כאלה שיכולות ליישם את זה, להשתמש במקום הזה כדי שתיעשה עבודה פרלמנטרית טובה, וכדי שלא יגידו שאין נוכחות מספיקה, כי זה אחד הדברים החשובים - גם להיות נוכחים וגם להביא את הקול המשמעותי.

עידית סילמן: נאחל הצלחה, ברכה, שנזכה להוסיף טוב לעם ישראל כולו, בעזרת השם.

יולי יואל אדלשטיין: בבקשה.

מיכאל מלכיאלי: עפר אמר: חבר אופוזיציה מגיע, והוא רוצה להגיע כחבר ועדה – לא כמשתתף.

מיכאל מלכיאלי: בוועדות תכנון ובנייה ברשויות המקומיות יש חבר ועדה שלא יכול להצביע, והמשמעות שלו כחבר ועדה, שהוא קודם לשאר חברי סיעה בהצבעה, אם אותו אחד לא נמצא.

מיכאל מלכיאלי: אם תקנון הכנסת יקרא לו כחבר ועדה, זה יכול לענות.

מיכאל מלכיאלי: לאמץ את זה מהרשויות המקומיות.

מיכאל מלכיאלי: זה נמצא ברשויות.

יולי יואל אדלשטיין: חברת הכנסת, בבקשה.

יוליה מלינובסקי: חברים, אפשר לעבוד בוועדות הכנסת מבלי להיות חבר בהן.

יוליה מלינובסקי: אני זוכרת כל מיני דיונים שפוצצתי אותם בכל מיני ועדות בלי להיות חברה בכלל שם.

יוליה מלינובסקי: מי שירצה לעבוד, אפשר לעשות את זה בלי להיות חבר.

יוליה מלינובסקי: בסוף אחר כך אנחנו מקבלים ועדות עם אין ספור חברים, שבוא תגייס אותם, תחפש אותם, וזה נסע לחו"ל, ולזה יש עוד משהו.

יוליה מלינובסקי: מכירים את כל התירוצים.

יוליה מלינובסקי: אני מאמינה שחייב להיות ערך לחברות בוועדה.

יוליה מלינובסקי: הנושא של מ"מ – צריך לחשוב בקונסטלציה זו או אחרת, אבל די בזהירות, כדי שלא נחפש אחר כך את המ"מים האלה.

יוליה מלינובסקי: צריך להיות ערך.

יוליה מלינובסקי: אני גם נגד ועדות מיותרות, שתופסות את המקום, את הנושאים, שאף אחד לא מגיע לשם, אף אחד לא יודע מה קורה שם.

יוליה מלינובסקי: אני חושבת שאנחנו חייבים לשנות את כללי המשחק בכנסת.

יוליה מלינובסקי: אפשר לבחור נושאים או להגיע להסכמות או להגיע לדיונים כשאתה לא חבר בוועדה כזו או אחרת.

יוליה מלינובסקי: יש כלים שאתה יכול לעשות דיון בוועדה שאתה בכלל לא חבר - דרך הצעה לסדר, דרך דיון מהיר.

יוליה מלינובסקי: יש כלים פרלמנטריים.

יוליה מלינובסקי: אפילו את זה לא צריך; שלח מכתב ליו"ר הוועדה, תגיע אתו להסכמה, והרי לך דיון.

יוליה מלינובסקי: זה גם מה שעשינו.

יוליה מלינובסקי: אפשר להתקשר בטלפון.

יוליה מלינובסקי: מי שירצה, יידע לעשות את הדברים.

יוליה מלינובסקי: ועדות מיותרות – לא צריך, ולא צריך לפחד, מה יגידו.

יוליה מלינובסקי: בסוף תמיד יגידו משהו.

יוליה מלינובסקי: אנחנו צריכים להתמקד.

יוליה מלינובסקי: אני בהחלט חושב שהגיע הזמן לחשוב איך נראית הכנסת.

יוליה מלינובסקי: כל הלילות שישבנו פה בקדנציה הקודמת עלו לכנסת המון כסף.

יוליה מלינובסקי: מישהו חשב על זה פעם?

יוליה מלינובסקי: כוח אדם, חשמל, אוכל.

יוליה מלינובסקי: זה מיותר.

יוליה מלינובסקי: העבודה צריכה להיות אפקטיבית.

יוליה מלינובסקי: הכנסת צריכה להיות אפקטיבית.

יוליה מלינובסקי: כשאתה ב-03:00 לפנות בוקר יושב שם, אתה לא אפקטיבי.

יוליה מלינובסקי: אדוני יושב-ראש הכנסת – הוא כנראה היחיד שמבין מה קורה שם.

יוליה מלינובסקי: בשורה התחתונה, אני תומכת במה שקורה פה.

יוליה מלינובסקי: לא תמיד מה שהיה, צריך להיות.

יוליה מלינובסקי: זה לא קשור לקואליציה ואופוזיציה; זה תלוי באותו חבר כנסת שיבוא לפה, אם ירצה לעבוד או לא ירצה לעבוד.

יוליה מלינובסקי: אם ירצה לטייל, ימצא את הזמן לטייל.

יוליה מלינובסקי: גם מבחינת התנהלות הכנסת ולוח הזמנים, ימי העבודה – לדעתי, ודיברנו על זה בקדנציה הקודמת - הגיע הזמן להשתנות כי הכנסת משתנה.

יוליה מלינובסקי: חברי הכנסת משתנים, כללי המשחקים משתנים.

יוליה מלינובסקי: אנחנו לא יכולים להישאר במה שהיה.

יוליה מלינובסקי: תודה רבה.

יולי יואל אדלשטיין: תודה.

יולי יואל אדלשטיין: בבקשה.

אבי ניסנקורן: חשבתי שאלקין יתחיל, איך נותנים ביטוי לאופוזיציה בכנסת הקרובה.

אבי ניסנקורן: צריך לעזות איזון.

אבי ניסנקורן: חברי הכנסת צריכים להרגיש שנותנים להם ביטוי.

אבי ניסנקורן: יש הצעה לגבי ממלאי מקום בוועדת משנה שצריכים לשקול אותה.

אבי ניסנקורן: הכנסת צריכה לעבוד, הוועדות צריכות להיות עם נוכחות, אבל כל ח"כ צריך להרגיש שהוא בא לעבוד, ולקבל את הביטוי לזה.

אבי ניסנקורן: זה תלוי ביו"ר, בשאלה כמה ייתנו לעקוף את הוועדות הקבועות והאחרות, כפי שנעשה בעבר.

אבי ניסנקורן: בהצלחה לכולם.

מכלוף מיקי זוהר: אני מתחייב לומר, בהמשך למה שאמרת, שמידת הכוח של האופוזיציה וההשפעה שלה תלויה גם בהסכמות עם הקואליציה תוך כדי תנועה.

מכלוף מיקי זוהר: בתחילת הקדנציה הקודמת היה שיתוף פעולה; לאחר מכן זה נפסק.

מכלוף מיקי זוהר: אם יש שיתוף פעולה ביניהן, עם ישראל מרוויח, מדינת ישראל מרוויחה.

מכלוף מיקי זוהר: אנחנו מקווים שזה מה שיהיה.

יולי יואל אדלשטיין: בבקשה.

צבי האוזר: אני אוותר על זכות הדיבור.

צבי האוזר: אשמור את הזמן הזה לדיון הבא – אולי ארצה זמן כפול.

רועי פולקמן: שתי הערות קצרות.

רועי פולקמן: אחת, יש כאן מצב ששונה קצת מכנסות קודמות, אדוני היושב-ראש, והוא שיש שתי מפלגות גדולות מאד לעומת השאר.

רועי פולקמן: הדבר הזה בפוטנציאל של המפתח – וכאן אני אומר גם לזאב - בנוסחה נוצר עיוות, לטעמי, כי מעבר לנוסחה מתמטית יש פיצוי לגודל.

רועי פולקמן: זה אומר בסוף שבתיאוריה, אם הולכים על מול הכנסת הקודמת, לכחול לבן ולליכוד יהיו כמעט 46 חברים, כשנגיד בקואליציה, סתם למשל, יש פחות מ-20 ח"כים – תבין את היחס - ולכל שאר המפלגות בכנסת – נעות בין 4 ל-8 מנדטים - הפער יורד ל-10, 8, 5 חברים בכל ועדות הכנסת.

רועי פולקמן: זה יוצר מייד עיוות גדול בין מספר ענק שיש לשתי מפלגות, שבוודאי בתוך הקואליציה הוא לא בר מימוש, כלומר יהיו לחבר כנסת בליכוד שלוש ועדות, ולשאר החברות יהיה אולי אחד, גם זה לא.

רועי פולקמן: רוב הוועדות באפס חברים.

רועי פולקמן: לכן 1 גם למודל המפתח, בסיטואציה של שתי מפלגות גדולות - צריך לחשוב מה זה אומר.

רועי פולקמן: אחרת זה יגיד שלרוב סיעות הבית לא יהיו חברים ברוב הוועדות, ולשתי המפלגות – לכחול לבן זה לא משנה כל כך, כי יש להם איך לאייש את כל הוועדות, אבל להם יהיה עודף חברים בוועדות, ולשאר החברים יהיה חוסר.

רועי פולקמן: יש כאן מציאות שלא היתה בכנסות הקודמות, כשבנית את המודל הזה, זאב, שאני חושב שהוא מודל ראוי ונכון, אבל הפעם בכנסת ה-21 הדבר הזה מייצר אנומליה – למפלגת העבודה בכל הכנסת יהיו 6 חברי ועדות בכל הוועדות לעומת כחול לבן עם 46 חברים.

רועי פולקמן: זה קצת לא הגיוני.

רועי פולקמן: למה צריך שבליכוד יהיה לכל נציג שלוש ועדות, ואצלי חצי ועדה?

זאב אלקין: בסופו של דבר לא הכול נעשה באמצעות מתמטיקה, כי יש חלוקת כוחות שהבוחר רצה אותה במליאה, והיא משותפת פנימה גם לתוך חלוקת הכוחות בוועדות.

זאב אלקין: מה הפתרון למה שאמרת – ואנחנו נהיה פתוחים לזה בתוך הקואליציה, ואני מציע לאבי ולעפר להיות פתוחים לזה בתוך האופוזיציה - המפלגות הגדולות של קואליציה ואופוזיציה הרבה פעמים נותנות על חשבונן או חברים או מ"מים, וזה מותנה בכל מיני דפוסי הצבעה, כדי שאותה סיעה לא תרגיש שהיא מאבדת מכוחה, שהבוחר נתן לה.

זאב אלקין: מ"מ זה כלי יותר משוכלל, כי זה מאפשר לסיעה לשלוט על ההצבעה.

זאב אלקין: לכן באמצעות הכלי הזה אפשר.

זאב אלקין: אבל אי אפשר לעוות את המפתח.

רועי פולקמן: אני חצי מסכים.

רועי פולקמן: דיברתם על המשמעות של נוכחות חברי כנסת במעט ועדות, ואז מייד המודל המתמטי, שהיה נכון לכנסת ה-17 וה-18, יוצר מצב שלחבר סיעה אחת יש שלוש ועדות, ולשאר יש חצי – ברוב הוועדות אין נציגות.

רועי פולקמן: נוצר פה עיוות.

רועי פולקמן: אפשר להתווכח אם זה נכון למודל של תפקוד הכנסת.

רועי פולקמן: אני לא נכנס כרגע, למשמעות של זה.

רועי פולקמן: יש פה אירוע – צריך להתמודד אתו.

רועי פולקמן: שנית, אומר בקצרה – כי זה לא הנושא, והוא בעיקר לפתחכם – אני חסיד שלו ומתגלגל את זה הלאה מהכנסת ה-20– עודף החקיקה בכנסת ה-20.

רועי פולקמן: חלק מהחלשת יכולת הפיקוח של הכנסת נובע מעודף חקיקה.

רועי פולקמן: הדרך להתמודד, ואין בעיניי זמן נכון יותר מאשר להעלות את זה בתחילת כנסת, ואולי גם הוועדה המסדרת תידרש לזה, זה שחלק מנטרול פעולת הכנסת היא שכל הביטוי של הח"כים אינו בכלים פיקוחיים אלא בכלים חקיקתיים.

עפר שלח: היות שהגשתי הצעה ליו"ר בדיוק על זה - זה צריך להיות במסגרת דבר ענק, בהסכמה.

עפר שלח: לא עושים את זה בוועדה מסדרת, על רגל אחת.

רועי פולקמן: זה לא על רגל אחת.

רועי פולקמן: המודל נעשה, הוא כתוב.

רועי פולקמן: נעשתה עליו עבודה שהוביל אותה היושב-ראש בכנסת ה-20.

רועי פולקמן: אפשר להציג אותה לכל הנוכחים כאן, שאומרת הגדלה משמעותית של כוחה הפיקוחי, סמכויות זימון של ועדות, סמכויות שימוע ואחרות.

רועי פולקמן: יש הנייר הזה.

רועי פולקמן: לדעתי, אם זה לא יקרה בתחילת הכנסת ה-21, זה לא יקרה בכלל.

רועי פולקמן: אני חושב שגם זה אירוע מאד משמעותי לתפקוד נכון של הכנסת ה-21.

יולי יואל אדלשטיין: בבקשה.

מנסור עבאס: קודם כל, שמעתי על עמדת מיקי זוהר.

מנסור עבאס: השתכנעתי בהתחלה, כי צריך להתמקד בנושא מסוים.

מנסור עבאס: אבל הבנתי אחר כך שיש שתי עמדות, של קואליציה ואופוזיציה.

מנסור עבאס: רוב האנשים דיברו על כמות הייצוג או המספרים.

מנסור עבאס: לדעתי, צריך לשים לב לאיכות, במיוחד מפלגות כמו המפלגה שלנו, שהיא גם מפלגה קטנה במספרים וגם מייצגת ציבור מסוים.

מנסור עבאס: אמנם אנחנו חברי כנסת שמייצגים את האינטרס הציבורי בכלל, אבל בכל זאת אנחנו צריכים להתמקד בנושאים של החברה שלנו.

מנסור עבאס: לכן שמתי את העמדה על השולחן, שגם לנושא של איכות הייצוג – אני מבין שכל הוועדות הן חשובות וכל הנושאים הם חשובים, אבל יש ועדות ויש נושאים שממש נוגעים לנושאים – הם בבסיס האינטרס של החברה הערבית.

מנסור עבאס: לכן אני חושב שאנחנו צריכים לעשות גם איזון בנושא המספרי אבל גם בנושא האיכות, ולתת אפשרות לסיעות כמו הסיעה שלנו, לבחור גם להיות מיוצגים בוועדות שמטפלות ישירות בנושאים שנוגעים לחברה הערבית.

יולי יואל אדלשטיין: ירדנה, איל?

איל ינון: אני רק רוצה לציין - חלק ניכר מהדיון שהתנהל פה הוא דיון חשוב, אבל הוא דיון לוועדה המסדרת ולא לפורום הזה של נציגי הסיעות.

איל ינון: מה שכרגע אקוטי הוא שתצאו מכאן עם משימה, ולא סתם דיברנו באויר - עד מחר בערב אנחנו צריכים להקים את הוועדה המסדרת שצריכה לקבל את אישור מליאת הכנסת.

איל ינון: לכן כל אחד מכם צריך להעביר למיקי זוהר, שאמור להיות יושב-ראש הוועדה המסדרת, את שמות החברים לפי המפתח שהיושב-ראש והשר אלקין ומיקי זוהר ציינו.

איל ינון: יש לנו טבלה, שכל אחד יידע כמה חברים בדיוק הוא צריך להביא, כי אלה החברים שיהיו בוועדה המסדרת ויאושרו מחר בערב במליאת הכנסת.

איל ינון: אנחנו צריכים דחוף לכנס את הוועדה המסדרת עוד מחר בערב.

יולי יואל אדלשטיין: חברים, לגבי מחר, מה שיקרה מחר – לוחות הזמנים הם כדלקמן:

יולי יואל אדלשטיין: מחר בשעה 16:00 תיפתח ישיבה מיוחדת, חגיגית, שבה עבדכם הנאמן, בהתאם לתקנון החדש, שיעלה עם נשיא המדינה, נשיא המדינה יישא נאום פתיחה, יבקש ממני להצהיר אמונים, ויעביר לי את הניהול בתור יושב-ראש הכנסת הזמני או יושב-ראש הכנסת בפועל, את ניהול מה שפעם היה ותיק חברי הכנסת – מעביר לי את הניהול.

יולי יואל אדלשטיין: אני אשא דברים, ולאחר מכן אבקש מחברי הכנסת להצהיר אמונים בדרך המקובלת.

יולי יואל אדלשטיין: אקרא את הנוסח, כל אחד יקום ממקומו, יגיד: מתחייב אני – עד כאן הכול מוכר.

יולי יואל אדלשטיין: פרק תהלים, התקווה.

יולי יואל אדלשטיין: כל הדברים בישיבה זו היא על-פי חוק.

יולי יואל אדלשטיין: זה לא שישבנו פה עם ירדנה והחלטנו מה לעשות.

יולי יואל אדלשטיין: לכן, אחרי גם התייעצות עם הלשכה המשפטית, מכיוון שמחר אנו צריכים לאשר את הוועדה המסדרת, ואסור לעשות זאת בישיבה חגיגית, כי לפי חוק נועלים אותה בשירת התקווה, ומכיוון שלא אסתיר מכם שאני מקווה מחר לקבל את אמון סיעתי להמשך התפקיד כיושב-ראש הכנסת, ומכיוון שלא אסתיר מכם שדיברתי עם רוב ראשי הרשימות בבית הזה, וכולם הביעו תמיכתם בכך שאמשיך בתפקידי, נעשה – גם, לאחר התייעצות עם הלשכה המשפטית –נסיים בתקווה, אומר בתור יושב-ראש הישיבה שאני מכריז על הפסקה בת דקה כדי לאפשר לנשיא המדינה לצאת, מזכירת הכנסת תגיד: כבוד הנשיא, כולנו נקום.

יולי יואל אדלשטיין: הנשיא ייצא, אבקש מכולם לשבת, ואודיע על פתיחת ישיבה מן המניין, שבה אקרא לנציג סיעת הליכוד, או מי שסיעת הליכוד תחליט, לעלות ולהודיע על החלטת הסיעה, בתקווה שהסיעה תתמוך בי, ואז נצביע בעד או נגד ההצעה הזאת לתפקיד יושב-ראש הכנסת.

יולי יואל אדלשטיין: לאחר מכן אקרא כנראה לאדוני להציג את ההרכב המסתמן של הוועדה המסדרת, המליאה תאשר את הרכבה, וננעל את הישיבה.

יולי יואל אדלשטיין: לאחר מכן מה שהוועדה המסדרת מיידית תצטרך לעשות – להתכנס לישיבה קצרה, מסיבה פשוטה: ישיבות הכנסת – איני יכול לבטל מבלי אישור של ועדה מסדרת בשבתה בסוג של ועדת הכנסת.

יולי יואל אדלשטיין: אנחנו נכנסים לתקופה – מזכירת הכנסת תעביר בצורה מסודרת את בקשת היושב-ראש, אבל ב-1 במאי, ב-7 במאי וב-8 במאי לא יתקיימו ישיבות כנסת.

יולי יואל אדלשטיין: לזה אני צריך אישור של הוועדה המסדרת.

יולי יואל אדלשטיין: הווה אומר, שב-6 במאי כן נקיים ישיבה קצרה לצורך כל הפרוצדורות.

יולי יואל אדלשטיין: עד אז הוועדה המסדרת תצטרך להחליט על הרכב ועדת כספים זמנית, ועדת חוץ וביטחון זמנית וזהותם של שני סגני יושב-ראש זמניים.

יולי יואל אדלשטיין: כל זה נביא לאישור המליאה.

יולי יואל אדלשטיין: כמו כן, דוח מבקר המדינה היה אמור להיות מונח על שולחני בערב יום השואה.

יולי יואל אדלשטיין: גם אני וגם המבקר סברנו, שלא נכון לעשות זאת, אז בהתייעצות גם עם הייעוץ המשפטי של הכנסת, נקבל את הדוח ב-6 במאי, ובאותו יום נניח אותו גם במליאה.

יולי יואל אדלשטיין: זו תהיה ישיבה פרוצדורלית.

יולי יואל אדלשטיין: מ-13 במאי בימי שני, שלישי ורביעי נקיים ישיבות כנסת שעיקרן יהיו ימים מיוחדים – למשל, יום הניצחון על גרמניה הנאצית יצוין ב-13 במאי או ב-9 במאי, יום הרצל, כפי שהחוק מחייב, ב-י' באייר, יצוין בו ביום, ב-15 במאי.

יולי יואל אדלשטיין: שאר הזמן – נאומי בכורה של הח"כים, עד עשר דקות לנאום.

יולי יואל אדלשטיין: חברי כנסת שיהיו מעוניינים לעשות זאת, יוכלו לשאת נאומים.

יולי יואל אדלשטיין: אקבע לכל ישיבה כמה נאומים.

יולי יואל אדלשטיין: ודאי שנאומים בני דקה בפתיחת כל יישבה, כמקובל בימי שני ושלישי.

יולי יואל אדלשטיין: חברי כנסת יוכלו להתבטא.

יולי יואל אדלשטיין: כך נתנהל עד הקמת, בשעה טובה ומוצלחת, כך אנו מקווים, את הממשלה.

יולי יואל אדלשטיין: לסיכום, תודה על הדיון.

יולי יואל אדלשטיין: אני מודע לדברים שאמר היועץ המשפטי, שהדיון הזה היה אמור להתקיים בוועדה המסדרת, אבל אני שמח שהתקיים על השולחן הזה לצורך פתיחת הדיונים.

יולי יואל אדלשטיין: אני חייב דקה להתייחס לכמה דברים שנאמרו לכיווני.

יולי יואל אדלשטיין: אחד הוא נושא מאד עקרוני.

יולי יואל אדלשטיין: כל מי שיפעל נגד החלשת הכנסת כמוסד, ימצא אותי לצדו, וכל מי ששמע את הנאומים שלי בשנתיים-שלוש האחרונות – ימצא אותי במאבקים נגד החלשת הכנסת.

יולי יואל אדלשטיין: בנאומים שלי הקפדתי לומר את הדברים שנאמרו פה – מדובר פה גם ברשות המבצעת וגם ברשות השופטת.

יולי יואל אדלשטיין: בדברים האלה כל אחד שומע מה שהוא רוצה.

יולי יואל אדלשטיין: יש כאלה שמדברים על דורסנות הממשלה, ויש כאלה שמדברים רק על הרשות השופטת.

יולי יואל אדלשטיין: מי שרוצה באמת לדאוג לכנסת, צריך לזכור שכשהוא נלחם נגד הממשלה – שבאותה הזדמנות, יצטרף אליי בקריאות חסרות כל תכלית ובלתי פוסקות שלי, שהח"כים יפסיקו ללכת לבג"ץ – הגענו למצבים שהולכים לבג"ץ נגד הכנסת.

יולי יואל אדלשטיין: הכנסת הצביעה, הח"כים אורזים וחוצים את הכביש לבג"ץ נגד המוסד שהם יושבים בו.

יולי יואל אדלשטיין: המאבקים האלה – אני מוכן לנהל אבל לא בהתאם לצרכים פוליטיים של כל אחד.

יולי יואל אדלשטיין: ועדות מיוחדות – גמרתי אתן.

יולי יואל אדלשטיין: בכל התקופה של סיום הכנסת הקודמת לא היו ועדות מיוחדות.

יולי יואל אדלשטיין: מה שנשאר לנו – לטפל בוועדות המשותפות שקמות.

יולי יואל אדלשטיין: זה תלוי בוועדת הכנסת.

מכלוף מיקי זוהר: זה תלוי בעומס שיש על שאר הוועדות.

יולי יואל אדלשטיין: לא היה מדובר בעומס אלא בחבר כנסת זה או אחר שהיה לא נוח עם ההתנהגות שלו, עם ההצבעות.

יולי יואל אדלשטיין: אם רוצים לשים לזה קץ – אי-אפשר עד הסוף, אבל ניתן לצמצם את זה.

יולי יואל אדלשטיין: גם בחלק מהמקרים אני לא מסכים.

יולי יואל אדלשטיין: לגבי דווקא חוק הלאום או דווקא חוק הגיוס – אני לא בטוח שהיה רעיון כזה גרוע.

יולי יואל אדלשטיין: זה שישבה ועדה שאת כל זמנה הקדישה לנושא הזה – אני לא בטוח שזה היה רעיון כזה גרוע.

יולי יואל אדלשטיין: חלק גדול מהדברים שנאמרו פה, לא שייכים לשולחן הזה, ולא לשולחן של ועדה מסדרת, אלא לדיון פנימי בתוך קואליציה או בתוך אופוזיציה.

יולי יואל אדלשטיין: אני מרגיש את זה טוב כמי שהחזיר את המוסד הלא מוסד שנקרא ועדת הסכמות, ואתה תצטרך להגיע לכאן בימי שני בבוקר ולנסות לדבר כאן בשם האופוזיציה, כי לא תהיה לי כל פעם סבלנות, שתגיד: אני בעיקרון בעד, אבל עיסאווי נגד, ושמולי נגד, ואני לא יודע מה נעשה עם טיבי.

יולי יואל אדלשטיין: אם יהיו הסכמות בתוך קואליציה ואופוזיציה, המוסד הזה יתנהל בצורה הרבה יותר מאורגנת והרבה יותר טוב.

יולי יואל אדלשטיין: יש לזה מחיר.

יולי יואל אדלשטיין: הסיעות הגדולות – גם הליכוד וגם כחול לבן - יצטרכו לשלם על זה מחיר בדמות מקום פה ושם, נציגות פה ושם, ועדה כזו או אחרת שהכנסת בוחרת לגוף חיצוני – זה מימים ימימה היה.

יולי יואל אדלשטיין: לכן חלק גדול - היכולת של הסיעות לדבר אחת עם השנייה.

יולי יואל אדלשטיין: חברים יקרים, אני מודה לכולכם.